钦定古今图书集成/历象汇编/岁功典/第034卷 > 提举端明见示三月晦日雨中书怀诗次韵
## 钦定古今图书集成/历象汇编/岁功典/第034卷 > 提举端明见示三月晦日雨中书怀诗次韵

文彦博

“春光垂欲尽，夏景渐增添。郁郁松篁茂，萧萧风雨兼。
花心随絮落，屐齿被苔黏。巧啭莺迁木，惊飞燕人帘。
虾须穿曲沼，虎爪度前檐。坐久香销炷，吟多笔费尖。
云容方霭霭，日色未炎炎。舞鹤倾丹顶，游龟散绿髯。
命宾常务率，出令更须严。诗咏当阶药，书寻傍架签。
兰芬衣可袭，露润草俱沾。贵近辞金马，编修赐玉蟾。”
高欢惟自适，独乐未尝厌。赤白曾谘丙，丹青每诮阎。
冲和缘养浩，寂寞为安恬。身处贫无愧，心贪道不廉。
成文推大手，济用鄙轻缣。视履循清节，祈恩陋杂占。
闻《韶》欣凤舞，在藻爱鱼潜。鲈鲙思渔艇，貂冠望酒帘。
圣时非吏隐，贤业系民瞻。抚事惟公论，摛辞乃自谦。
保躬诚易退，康世义难淹。累句惭无取，酬言幸不嫌。